19.12.2022 г.
BG
Официален вестник на Европейския съюз
L 323/7
В индекса на Комисията за навлизането на цифровите технологии в икономиката и обществото (DESI) за 2021 г., публикувани от Комисията, се посочва, че още преди пандемията от COVID-19 предприятията в Съюза, и по-специално малките и средните предприятия (МСП), са се затруднявали да намерят достатъчен брой специалисти в областта на информационните и комуникационни технологии (ИКТ).
Ето защо обучението и образованието в областта на цифровите технологии следва да подкрепят всички действия, с които се цели да се гарантира, че работната сила разполага с необходимите настоящи и бъдещи умения, като подпомагат мобилизирането и стимулирането на всички заинтересовани страни за постигане на максимален ефект от инвестициите в подобряване на съществуващите умения (повишаване на квалификацията) и обучение за придобиване на нови умения (преквалификация), както и в ученето през целия живот на активното население, за да се гарантира пълноценното използване на възможностите на цифровизацията на промишлеността и услугите.
Следва да се насърчава и неформалното цифрово обучение, предоставяно от работодателите под формата на „учене чрез практика“.
Образованието и обучението ще осигурят и конкретни стимули за професионално развитие за избягване и премахване на разликите между предоставяните възможности и третирането на жените и мъжете.
(13)
Устойчивата цифрова инфраструктура за свързаност, микроелектрониката и способността за обработване на големи информационни масиви са от основно значение за извличането на ползи от цифровизацията, за по-нататъшното технологично развитие и за лидерството на Съюза в областта на цифровите технологии.
В съответствие със съобщението на Комисията от 30 юни 2021 г., озаглавено „Дългосрочна визия за селските райони на ЕС – към по-силни, свързани, устойчиви и проспериращи селски райони до 2040 г.“, е необходимо да има надеждна, бърза и сигурна свързаност за всички и навсякъде в Съюза, включително в селските и отдалечените райони, като например островите и планинските и слабо населените райони, както и най-отдалечените региони.
Потребностите на обществото от конвергенция на скоростта за качване и изтегляне на данни непрекъснато нарастват.
До 2030 г. мрежите с гигабитови скорости следва да бъдат достъпни за всички, които желаят или се нуждаят от такъв капацитет.
Всички крайни ползватели в Съюза следва да могат да използват гигабитовите услуги, предоставяни от мрежи на определено местоположение, разгърнати до крайната точка на мрежата.
Освен това всички населени места трябва да бъдат покрити от безжична високоскоростна мрежа от следващо поколение с ефективност, еквивалентна поне на тази на 5G.
Всички участници на пазара, които се възползват от цифровата трансформация, следва да поемат своите социални отговорности и да дадат справедлив и пропорционален принос към обществените блага, услуги и инфраструктури в полза на всички граждани в Съюза.
(14)
Технологичната неутралност, предвидена в Директива (ЕС) 2018/1972 на Европейския парламент и на Съвета (12), е принцип, от който следва да се ръководят политиките на Съюза и националните политики, насочени към инфраструктура за цифрова свързаност с най-висока ефективност, издръжливост, сигурност и устойчивост с цел постигане на просперитет.
Поради това всички технологии и преносни системи, които могат да допринесат за постигането на гигабитовата свързаност, включително текущият и предстоящият напредък по отношение на оптичните кабели, спътниците, 5G или всяка друга бъдеща екосистема и безжичен достъп до интернет от следващо поколение, следва да бъдат третирани еднакво, когато имат еквивалентна мрежова ефективност.
(15)
Полупроводниците са от основно значение за повечето ключови, стратегически вериги за създаване на стойност и се очаква те да бъдат още по-търсени в бъдеще, отколкото сега, особено в най-иновативните технологии.
Тъй като са от основно значение за цифровата икономика, полупроводниците представляват и решаващ способстващ фактор за прехода към устойчивост, като по този начин допринасят за постигането на целите на Европейския зелен пакт.
Полупроводниците с нисък енергиен отпечатък допринасят също и за позиционирането на Съюза като лидер в областта на устойчивите цифрови технологии.
Предвижда се да се укрепи устойчивостта на веригата за създаване на стойност в областта на полупроводниците и на производствения капацитет на полупроводниците (включително материали, оборудване, проектиране, производство, обработка и опаковане), наред с другото, чрез изграждане на широкомащабна иновативна инфраструктура, в съответствие с правото на Съюза по отношение на екологичната устойчивост.
Например квантовият капацитет и полупроводниците с ниска консумация на енергия са съществени способстващи фактори за постигане на неутралност по отношение на климата за периферни възли с висока степен на сигурност, които гарантират достъп до услуги за данни с малко закъснение, независимо от местоположението на ползвателя.
(16)
Освен като способстващи фактори, настоящите и бъдещите технологии ще залегнат в основата на нови продукти, нови производствени процеси и нови бизнес модели, основани на справедливо и сигурно споделяне на данни в икономиката, основана на данните, като същевременно се осигурява ефективна защита на неприкосновеността на личния живот и личните данни.
Трансформацията на предприятията зависи от способността им бързо и повсеместно да въвеждат нови цифрови технологии, включително в екосистемите на промишлеността и услугите, които понастоящем изостават.
Тази трансформация е особено важна за МСП, които продължават да се сблъскват с предизвикателства при внедряването на цифрови решения.
(12) Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (ОВ L 321, 17.12.2018 г., стр. 36).